Komisijos reglamentas (EB) Nr. 1429/97
1997 m. liepos 23 d.
iš dalies keičiantis Reglamentą (EB) Nr. 832/97, nustatantį išsamias Tarybos reglamento (EB) Nr. 2275/96, nustatančio tam tikras priemones gyviems augalams ir gėlininkystės produktams, taikymo taisykles
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1996 m. lapkričio 22 d. Tarybos reglamentą (EB) Nr. 2275/96, nustatantį tam tikras priemones gyviems augalams ir gėlininkystės produktams [1], ypač į jo 5 straipsnį,
kadangi Komisijos Reglamento (EB) Nr. 832/97 [2] su paskutiniais pakeitimais, padarytais Reglamentu (EB) Nr. 931/97 [3], 2 straipsnio 3 dalis nustato, kad priemonės, kurioms teikiama valstybinė arba regioninė pagalba, negali būti papildomai finansuojamos iš Bendrijos lėšų; kadangi šia nuostata nebuvo ketinama panaikinti galimybę pasinaudoti lėšomis, gaunamomis iš privalomų mokesčių, kuriuos moka gyvų augalų ir gėlininkystės sektoriuje veikiantys ūkio subjektai už produktus, įsigytus toje valstybėje narėje, Reglamente (EB) Nr. 832/97 nurodytoms priemonėms finansuoti; kadangi, siekiant panaikinti neaiškumą, pageidautina pataisyti šią nuostatą;
kadangi šiame reglamente numatytos priemonės atitinka Gyvų augalų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 832/97 2 straipsnio 3 dalies pirma įtrauka papildoma šiuo sakiniu:
"Valstybine arba regionine pagalba nelaikomos lėšos, gaunamos iš privalomų mokesčių, kuriuos moka gyvų augalų ir gėlininkystės sektoriuje veikiantys ūkio subjektai už produktus, įsigytus toje valstybėje narėje"
.
2 straipsnis
Šis reglamentas įsigalioja trečiąją dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1997 m. liepos 23 d.